b"\n_START_ARTICLE_\nAn\xc3\xa0basi d'Alexandre el Gran\n_START_SECTION_\nSobre l'obra\n_START_PARAGRAPH_\nEl terme grec anabasis es refereix a una expedici\xc3\xb3 des de la costa cap a l'interior d'un pa\xc3\xads. El terme katabasis (cat\xc3\xa0basi) es refereix a un viatge des de l'interior a la costa. Per tant, una traducci\xc3\xb3 m\xc3\xa9s literal seria L'expedici\xc3\xb3 d'Alexandre._NEWLINE_L'obra est\xc3\xa0 redactada en grec \xc3\xa0tic, la qual cosa es correspon a l'educaci\xc3\xb3 d'Arri\xc3\xa0. Com que era de classe social alta, es pogu\xc3\xa9 pagar la millor educaci\xc3\xb3 del moment: estudi\xc3\xa0 a Atenes i fou un dels pupils d'Epictet de Nic\xc3\xb2polis, l'obra del qual nom\xc3\xa9s es conserva pels comentaris d'Arri\xc3\xa0. Malgrat la seua educaci\xc3\xb3 i or\xc3\xadgens grecs, era ciutad\xc3\xa0 rom\xc3\xa0 i de fet mantingu\xc3\xa9 una estreta relaci\xc3\xb3 amb el mateix emperador Adri\xc3\xa0. Junts compartien l'admiraci\xc3\xb3 pel m\xc3\xb3n grec cl\xc3\xa0ssic i hel\xc2\xb7len\xc3\xadstic, d'ac\xc3\xad l'inter\xc3\xa9s de l'autor a escriure una obra sobre l'heroi hel\xc2\xb7l\xc3\xa8nic per excel\xc2\xb7l\xc3\xa8ncia._NEWLINE_El div\xc3\xad Alexandre era un referent pel seu paper de l\xc3\xadder militar, que entronca amb la mentalitat romana de l'\xc3\xa8poca d'aspiraci\xc3\xb3 a la gl\xc3\xb2ria. La seua imatge era emprada per molts emperadors que volien identificar-se amb l'heroi hel\xc2\xb7l\xc3\xa8nic, que al seu torn tamb\xc3\xa9 s'identificava amb un altre heroi grec, H\xc3\xa8rcules, amb qui compartien els elements iconogr\xc3\xa0fics i simb\xc3\xb2lics com el mantell de lle\xc3\xb3 o l'anastol\xc3\xa9, que apareixen en la retrat\xc3\xadstica romana des de temps de la Rep\xc3\xbablica Romana com mostren els retrats, per exemple, de Cneu Pompeu Magne._NEWLINE_L'An\xc3\xa0basi d'Alexandre el Gran era, per tant, la conflu\xc3\xa8ncia no sols del filohel\xc2\xb7lenisme del seu autor, sin\xc3\xb3 de la mateixa mentalitat romana. L'admiraci\xc3\xb3 per all\xc3\xb2 cl\xc3\xa0ssic \xc3\xa9s un aspecte heretat del m\xc3\xb3n grec i es poden establir paral\xc2\xb7lelismes amb obres com l'Odissea d'Homer, on l'heroi \xc3\xa9s Odisseu, la Il\xc3\xadada amb Aquil\xc2\xb7les o el ja esmentat H\xc3\xa8rcules. L'obra no es limitava a un inter\xc3\xa9s personal de l'autor per la hist\xc3\xb2ria, sin\xc3\xb3 que establia refer\xc3\xa8ncies entre l'heroi macedoni i el poder imperial rom\xc3\xa0.\n_START_SECTION_\nSobre l'autor\n_START_PARAGRAPH_\nArri\xc3\xa0 de Nicom\xc3\xa8dia neix a la ciutat del mateix nom, encara que no es t\xc3\xa9 certesa exacta quant a la data del seu naixement. Nicom\xc3\xa8dia, capital de la prov\xc3\xadncia romana de Bit\xc3\xadnia, era una ciutat destacada de la regi\xc3\xb3. Resulta dif\xc3\xadcil seguir la pista dels seus anys de joventut perqu\xc3\xa8 no en queden fonts. Cassi Di\xc3\xb3  escrigu\xc3\xa9 una biografia de l'autor que no s'ha conservat._NEWLINE_La seua carrera pol\xc3\xadtica i militar no es limita a la seua regi\xc3\xb3 natal, ja que hi ha evid\xc3\xa8ncies de la seua estada a la G\xc3\xa0l\xc2\xb7lia, Num\xc3\xaddia i a la B\xc3\xa8tica com a proc\xc3\xb2nsol. D'aquesta \xc3\xbaltima regi\xc3\xb3 es conserva una inscripci\xc3\xb3 dedicada a \xc3\x80rtemis trobada a C\xc3\xb2rdova, on s'esmenta el nom d'Arri\xc3\xa0 i que es relaciona amb l'autor grec. _NEWLINE_Despr\xc3\xa9s de la seua etapa de propretor (legatus Augusti pro praetore) a Capad\xc3\xb2cia, i pel que sembla despr\xc3\xa9s de la mort de l'emperador Adri\xc3\xa0, Arri\xc3\xa0 es retira de la vida p\xc3\xbablica.\n_START_SECTION_\nAlexandre en l'An\xc3\xa0basi\n_START_PARAGRAPH_\n\xc3\x89s sobretot una hist\xc3\xb2ria militar, que poc diu sobre la vida personal d'Alexandre, el seu paper en la pol\xc3\xadtica grega o les raons per les quals la campanya contra l'Imperi aquem\xc3\xa8nida comen\xc3\xa7\xc3\xa0 en primer lloc. Arri\xc3\xa0 descriu detalladament les t\xc3\xa0ctiques del conqueridor, les batalles entaulades, les extenuants marxes al llarg de l'Imperi persa o la perillosa campanya de l'\xc3\x8dndia. Emprant la multitud de fonts a l'abast, Arri\xc3\xa0 compon un mosaic de les campanyes d'Alexandre i l'epopeia que el dugu\xc3\xa9 de Maced\xc3\xb2nia a l'Indus. Es preocupa poc, per\xc3\xb2, per les motivacions personals de l'heroi, les intrigues en la cort maced\xc3\xb2nica o els problemes de la successi\xc3\xb3. A m\xc3\xa9s, l'\xc3\xbas per part d'Arri\xc3\xa0 de fonts, a voltes propagand\xc3\xadstiques o oficials com la de Ptolemeu, afegia un biaix particular a la narraci\xc3\xb3. Els interessos personals d'Arri\xc3\xa0, militar i magistrat amb un reeixit cursus honorum tamb\xc3\xa9 es veuen en l'obra: la carrera d'Alexandre com a conqueridor i estrateg, contrastant amb obres com la d'Ones\xc3\xadcrit, en qu\xc3\xa8 la motivaci\xc3\xb3 principal \xc3\xa9s presentar Alexandre com un rei fil\xc3\xb2sof i propagador de la cultura grega.\n_START_SECTION_\nSobre l'\xc3\x8dndia\n_START_PARAGRAPH_\nDins l'obra, el llibre VIII es coneix com La hist\xc3\xb2ria \xc3\xadndia, tot i que origin\xc3\xa0riament el t\xc3\xadtol \xc3\xa9s Indik\xc3\xa9. Fa d'ap\xc3\xa8ndix de l'An\xc3\xa0basi, facilitant al lector la comprensi\xc3\xb3 dels passatges consagrats a la campanya indost\xc3\xa0nica d'Alexandre. \xc3\x89s una obra dedicada a la descripci\xc3\xb3 de l'\xc3\x8dndia, la seua hist\xc3\xb2ria i costums, basada sobretot en el Periple de Nearc, obra contempor\xc3\xa0nia a Alexandre, que descrivia l'expedici\xc3\xb3 d'una flota maced\xc3\xb2nia d'\xc3\x8dndia a P\xc3\xa8rsia. La motivaci\xc3\xb3 primordial de Nearc era ressaltar les seues accions, convertint el seu viatge en un periple, en una epopeia, dotant-la aix\xc3\xad de virtuts heroiques. Enfront de les motivacions de Nearc, les d'Arri\xc3\xa0 s\xc3\xb3n m\xc3\xa9s pr\xc3\xa0ctiques: simplement usa el periple com una font m\xc3\xa9s, aix\xc3\xb2 s\xc3\xad, de destacada import\xc3\xa0ncia davant les escasses not\xc3\xadcies que podia tenir de l'\xc3\x8dndia del temps d'Alexandre. Singularment el Periple de Nearc nom\xc3\xa9s ens ha arribat \xc3\xadntegre mitjan\xc3\xa7ant el comentari d'Arri\xc3\xa0."